钦定古今图书集成/明伦汇编/闺媛典/第336卷 > 方舆妾周玉箫
## 钦定古今图书集成/明伦汇编/闺媛典/第336卷 > 方舆妾周玉箫

按《列朝诗集》：“周玉箫者，闽中女子，武人方舆之妾也。
舆建议抚红夷，忤大帅指，系狱七年，遣玉箫，玉箫誓
死不去。舆事解，愤时事，诣阙上书。遇国变，又数年不
得归。玉箫感慕病没。有诗一百三十篇，授其女蕙，女
蕙刻而传之。”玉箫自言在孩提日好啼哭，父母以书
帙遥示之，即止。舆读书任侠，妻妾皆谙晓书史。玉箫
一弱女子，好谈古今节义事，常采古列女懿可法、佚
可戒者，各为诗一篇，比于《彤管》。其于名姬才女，瑕疵
嗤点者，往往严酷击排，比于狗彘。词虽不文，君子旌
其志焉。